KOMMISSIONENS AFGØRELSE

af 27. maj 1999

om afslutning af antisubsidieproceduren vedrørende importen af presse- og bindegarn af polypropylen med oprindelse i Saudi-Arabien

(meddelt under nummer K(1999) 1356)

(1999/351/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(1), særlig artikel 14,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Indledning

(1) På grundlag af en klage indgivet af EUROCORD den 12. juni 1998 på vegne af producenter, der tegner sig for en betydelig del af produktionen i Fællesskabet af presse- og bindegarn af polypropylen, indledte Kommissionen en antisubsidieprocedure vedrørende importen af den pågældende vare med oprindelse i Saudi-Arabien(2).

Klagen indeholdt beviser for, at der ydedes subsidier til den pågældende vare og forvoldtes væsentlig skade som følge heraf, hvilket ansås for tilstrækkeligt til at begrunde indledningen af en procedure.

2. Undersøgelse

(2) Kommissionen underrettede officielt de eksporterende producenter og importører, der var den bekendt, samt regeringen for Kongeriget Saudi-Arabien og de klagende EF-producenter om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt. Alle parter, der anmodede herom, indrømmedes en høring.

(3) Kommissionen sendte spørgeskemaer til regeringen for eksportlandet, til alle kendte eksporterende producenter og importører og til de klagende producenter i Fællesskabet.

(4) Kommissionen indhentede og efterprøvede alle de oplysninger, som den anså for nødvendige, og den aflagde kontrolbesøg hos følgende selskaber:

a) Klagende producenter i Fællesskabet

- Teufelberger, Linz, Østrig

- Ostend Stores, Oostende, Belgien

- Cordex, Esmoriz, Portugal

- Cotesi, Carvalhos, Portugal

- Exporplas, Cortegaca, Portugal

- Sicor, Cortegaca, Portugal

- Pippo Tuote Oy, Outokumpu, Finland

- Irish Ropes, Kildare, Irland.

b) Regeringen for Kongeriget Saudi-Arabien

Regeringen for Kongeriget Saudi-Arabien indgav som svar et udfyldt spørgeskema, som efterprøvedes i Riyadh. Der var tale om følgende ministerier/organer:

- Finans- og økonomiministeriet

- Det saudi-arabiske valutakontor

- Departementet for Zakat og indkomstskat

- Industri- og elektricitetsministeriet

- Ministeriet for olie og naturressourcer

- Saudi Industrial Development Fund

- Handelsministeriet

- Planlægningsministeriet

- Saudi Airlines

- General Ports Corporation.

c) Eksporterende producent

Saudi Yarn and Knittin Technology Factory (Synthec), en afdeling af NAFA Enterprises Ltd, Riyadh.

(5) Undersøgelsesperioden for fastlæggelse af subsidiering løb fra den 1. januar 1997 til den 31. december 1997. Undersøgelsen af spørgsmålet om skade omfattede perioden fra januar 1994 til udgangen af undersøgelsesperioden. Begge perioder falder sammen med de perioder, der benyttedes til gennemførelse af undersøgelsen i forbindelse med antidumpingproceduren vedrørende importen af binde- og pressegarn af polypropylen med oprindelse i Tjekkiet, Ungarn og Saudi-Arabien (jf. afsnit C nedenfor).

B. DEN PÅGÆLDENDE VARE OG SAMME VARE

1. Den pågældende vare

(6) Den pågældende vare er binde- og pressegarn af polypropylen (i det følgende benævnt "sejlgarn"). Dette sejlgarn anvendes i landbruget, navnlig til sammenbinding af bundter, der opsamles af automatiske ballepressere eller lignende maskiner. Varen fremstilles i forskellige tykkelser (løbelængde) og med forskellige specifikationer i henseende til f.eks. knude- og trækstyrke, antal snoninger pr. meter, farve, bestandighed over for ultraviolet lys samt fiberdannelse. Det fremgår af undersøgelsen, at uanset den pågældende vares forskellige tykkelser og specifikationer må al sejlgarn anses for at være én og samme vare med henblik på den foreliggende undersøgelse. Den pågældende vare tariferes i øjeblikket i KN-kode ex 5607 41 00.

2. Samme vare

(7) Det konstateredes, at sejlgarn, som den pågældende erhvervsgren i Fællesskabet fremstiller og sælger på EF-markedet, i henseende til grundlæggende fysiske og tekniske egenskaber og anvendelsesformål er identisk med den vare, der importeres fra det pågældende eksportland. Det samme er tilfældet for den vare, der fremstilles og sælges på eksportlandets hjemmemarked. Alle disse varer er derfor samme vare som defineret i artikel 1, stk. 5, i forordning (EF) nr. 2026/97 (i det følgende benævnt "grundforordningen").

C. ANTIDUMPINGPROCEDURE

(8) På grundlag af en klage indgivet i januar 1998 af EUROCORD på vegne af producenter, der tegnede sig for en betydelig del af produktionen i Fællesskabet af sejlgarn, gav Kommissionen den 28. februar 1998(3) meddelelse om indledning af en antidumpingprocedure vedrørende importen af sejlgarn med oprindelse i Tjekkiet, Ungarn og Saudi-Arabien.

(9) I betragtning af resultaterne af undersøgelsen som omhandlet i Rådets forordning (EF) nr. 603/1999(4) (jf. betragtning 68 ff.), som er baseret på samme undersøgelsesperiode som nærværende undersøgelse og dermed de samme oplysninger om priser og omkostninger indgivet af den eksporterende producent og EF-erhvervsgrenen, afsluttedes proceduren vedrørende import med oprindelse i Saudi-Arabien ved Kommissionens afgørelse 1999/215/EF(5) uden indførelse af foranstaltninger.

D. STATUS SOM UDVIKLINGSLAND

(10) Saudi-Arabien er ikke medlem af WTO, men der skelnes i grundforordningens artikel 14, stk. 5, litra a), ikke mellem medlemmer og ikke-medlemmer. I henhold til WTO-aftalen om subsidier og udligningsforanstaltninger vil Saudi-Arabien normalt blive behandlet som et udviklingsland.

E. SUBSIDIER

(11) Eftersom det af undersøgelsesresultaterne fremgik (jf. afsnit F), at den skade, der kunne tilskrives den eneste saudi-arabiske eksporterende producent, var ubetydelig, var det ikke nødvendigt at fastlægge de faktiske omstændigheder vedrørende subsidier.

F. SKADE

(12) Ved anvendelse af de samme pris- og omkostningsdata, som lå til grund for den metode, der er beskrevet i betragtning 71 i Rådets forordning (EF) nr. 603/1999 og som omhandlet i betragtning 9, ansås den skade, der er forårsaget af den eneste saudi-arabiske eksporterende producent, også for ubetydelig i undersøgelsesperioden for nærværende undersøgelse. Under alle omstændigheder er skadestærsklen lavere end 2 %, som er den mindsteværdi for udviklingslande, der er fastsat i artikel 14, stk. 5, litra a), i grundforordningen.

G. KONKLUSION

(13) I artikel 14, stk. 3, i grundforordningen fastsættes, at en procedure skal afsluttes omgående, når det fastslås, at den forvoldte skade er ubetydelig. Det foreslås derfor, at proceduren afsluttes -

TRUFFET FØLGENDE AFGØRELSE:

Eneste artikel

Antisubsidieproceduren vedrørende importen til Fællesskabet af binde- og pressegarn af polypropylen, som i øjeblikket tariferes i KN-kode ex 5607 41 00 og har oprindelse i Saudi-Arabien, afsluttes.

Udfærdiget i Bruxelles, den 27. maj 1999.

På Kommissionens vegne

Leon BRITTAN

Næstformand

(1) EFT L 288 af 21.10.1997, s. 1.

(2) EFT C 233 af 25.7.1998, s. 25.

(3) EFT C 65 af 28.2.1998, s. 8.

(4) EFT L 75 af 20.3.1999, s. 1.

(5) EFT L 75 af 20.3.1999, s. 34.